CELEX: 32005D0784
Language: et
Date: 2005-11-07 00:00:00
Title: Nõukogu otsus 2005/784/ÜVJP, 7. november 2005, millega pikendatakse otsuse 1999/730/ÜVJP (Euroopa Liidu osalemise kohta väike- ja kergrelvade destabiliseeriva hankimise ja leviku vastases võitluses Kambodžas) kehtivust ja muudetakse nimetatud otsust

11.11.2005   
            
            
               ET
            
            
               Euroopa Liidu Teataja
            
            
               L 295/53
            
         
      NÕUKOGU OTSUS 2005/784/ÜVJP,
   7. november 2005,
   millega pikendatakse otsuse 1999/730/ÜVJP (Euroopa Liidu osalemise kohta väike- ja kergrelvade destabiliseeriva hankimise ja leviku vastases võitluses Kambodžas) kehtivust ja muudetakse nimetatud otsust
   EUROOPA LIIDU NÕUKOGU,
   võttes arvesse nõukogu 12. juuli 2002. aasta ühismeedet 2002/589/ÜVJP, mis käsitleb Euroopa Liidu osalemist väike- ja kergrelvade destabiliseeriva hankimise ja leviku vastases võitluses, (1) eelkõige selle artiklit 6 koostoimes Euroopa Liidu lepingu artikli 23 lõikega 2,
   ning arvestades järgmist:
   
               (1)
            
            
               Nõukogu võttis 15. novembril 1999. aastal vastu otsuse 1999/730/ÜVJP Euroopa Liidu osalemise kohta väike- ja kergrelvade destabiliseeriva hankimise ja leviku vastases võitluses Kambodžas. (2)
               
            
         
               (2)
            
            
               Otsust 1999/730/ÜVJP on viimati muudetud ja selle kehtivust on pikendatud otsusega 2004/792/ÜVJP.
            
         
               (3)
            
            
               Mõnda lõppeesmärki ei olnud võimalik täita 15. novembriks 2005, mil otsuse 1999/730/ÜVJP kehtivusaeg lõpeb, ning teisi eesmärke tuleks pärast kõnealust kuupäeva konsolideerida. Kõnealune projekt on mitmeaastane projekt.
            
         
               (4)
            
            
               Seepärast tuleks otsust 1999/730/ÜVJP vastavalt muuta ja selle kehtivusaega pikendada,
            
         ON TEINUD KÄESOLEVA OTSUSE:
   Artikkel 1
   Otsust 1999/730/ÜVJP muudetakse järgmiselt:
   
               a)
            
            
               artikli 3 lõikes 1 asendatakse lähtesumma “1 375 565 eurot” summaga “600 000 eurot”;
            
         
               b)
            
            
               artikli 4 teises lõigus asendatakse sõnad “15. novembrini 2005” sõnadega “15. novembrini 2006”;
            
         
               c)
            
            
               artikkel 5 jäetakse välja;
            
         
               d)
            
            
               lisa asendatakse käesoleva otsuse lisas esitatud tekstiga.
            
         Artikkel 2
   Käesolev otsus jõustub 16. novembril 2005.
   Artikkel 3
   Käesolev otsus avaldatakse Euroopa Liidu Teatajas.
   
      Brüssel, 7. november 2005
      
         
            Nõukogu nimel
         
         
            eesistuja
         
         J. STRAW
         
      
   
   
      (1)  EÜT L 191, 19.7.2002, lk 1.
   
      (2)  EÜT L 294, 16.11.1999, lk 5. Otsust on viimati muudetud otsusega 2004/901/ÜVJP (ELT L 379, 24.12.2004, lk 111).
   
      LISA
      
         
            “LISA
            PROJEKTIJUHI PÄDEVUS (2006)
            
                        1.
                     
                     
                        Projektijuht jätkab koostöös Kambodža relvajõududega tööd relvavarude registreerimise, haldamise ja turvalisuse alal ning poliitika, suuniste ja tegevuse väljaarendamist kõnealuses valdkonnas. Sel eesmärgil teostab projektijuht järelevalvet projektide üle, mida on eelnevalt rakendatud sõjaväepiirkonnas 1 (Stung Treng), sõjaväepiirkonnas 2 (Kampong Cham), sõjaväepiirkonnas 3 (Kampong Speu), sõjaväepiirkonnas 4 (Siem Reap), sõjaväepiirkonnas 5 (Battambang), sõjaväe eripiirkonnas (Phnom Penh) ja kuninglikus sandarmeerias. Projektijuht määratleb ja rakendab tihedas koostöös kaitseministeeriumiga täiendava projekti õhujõudude ja mereväe relvade turvaliseks ladustamiseks ja registreerimiseks. Projekt hõlmab hoidlate ehitamist relvade keskmise tähtajaga ja lühiajaliseks ladustamiseks, asjaomase personali väljaõpet kõigil tasanditel ning kõigi relvade registreerimist kaitseministeeriumi keskses elektroonilises andmebaasis. Rakendatav projekt hõlmab asjaomaste ekspertide toetusel abi valitsuse programmile, mille kohaselt korraldatakse avalikke üritusi liigsete sõjaväerelvade hävitamiseks ja vajaduse korral sõjaväelt, politseilt ja julgeolekujõududelt ära korjatud liigsete relvade hävitamiseks.
                     
                  
                        2.
                     
                     
                        Vajadusel jätkab projektijuht valitsuse, rahvusvaheliste organisatsioonide ja kohalike valitsusväliste organisatsioonide nõustamist ja võimalusel nende abistamist küsimustes, mis puudutavad relvade turvalisust ja ELi ASAC-projekti praegusi ja varasemaid tegevusi.
                     
                  
                        3.
                     
                     
                        Projektijuht tagab, et tegevuse tõhusaks järelevalveks ja hindamiseks kehtestatakse asjakohased menetlused. Selleks püüab ta teha igakülgset koostööd Kambodža valitsuse, politsei- ja julgeolekujõududega.
                     
                  
                        4.
                     
                     
                        Õhujõudude ja mereväe relvade turvalise ladustamise ja registreerimise projekti lõpuleviimise järel rakendab projektijuht vastavalt 2005. aasta volitustele koostatud kava relvavarude registreerimise, haldamise ja turvalisusega seotud tegevuse konsolideerimiseks ning projekti lõpetamiseks.”